**OBRAZLOŽENJE IZVRŠENJA FINANCIJSKOG PLANA HRVATSKIH CESTA U PRVOM POLUGODIŠTU 2021. GODINE**

**1. RAČUN PRIHODA I RASHODA**

Ukupni prihodi Društva u prvoj polovini 2021. godine ostvareni su u iznosu od 1.646,55 milijuna kuna, odnosno na razini od 53,20% plana. U odnosu na isto razdoblje godine ranije zabilježili su rast od 33,60%. Ukupne prihode Društva čine prihodi poslovanja i prihodi od nefinancijske imovine.

Ukupni rashodi Društva planirani su za 2021. godinu na razini od 3.293,35 milijuna kuna. Ukupno izvršeni rashodi u prvih šest mjeseci 2021. godine iznose 1.521,52 milijuna kuna što je 26,13% više od prethodne godine.

1.1. PRIHODI POSLOVANJA

Prihodi poslovanja zabilježili su međugodišnji rast od 33,71% te u promatranom razdoblju 2021. iznose 1.646,38 milijuna kuna. Najveći udio u tom iznosu odnosi se na pomoći proračunu iz drugih proračuna (1.190,35 milijuna kuna).

Od ostalih značajnijih prihoda, valja spomenuti pomoći temeljem prijenosa EU sredstava koje su realizirane u iznosu od 418,78 milijuna kuna što je porast od 341,37% u odnosu na isto razdoblje prošle godine.

1.2 RASHODI POSLOVANJA

Rashodi za zaposlene izvršeni su u iznosu od 59,44 milijuna kuna što predstavlja izvršenje od 44,07% planiranih sredstava za tu namjenu.

Ukupno izvršenje materijalnih rashoda iznosi 250,71 milijuna kuna, tj. 47,56% plana za 2021. godinu te je realizacija manja za 14,61% u odnosu na isto razdoblje 2020. godine. U strukturi materijalnih rashoda za promatrano razdoblje 95,83% čine rashodi za usluge koji se najvećim dijelom sastoje od rashoda za redovito održavanje državnih cesta i objekata, izvanrednog održavanja državnih cesta, sanacije cesta na područjima pogođenim prirodnim katastrofama, te održavanje zgrada i opreme.

U 2021. godini financijski rashodi izvršeni su u iznosu od 178,30 milijuna kuna od čega se najveći dio odnosi na kamate za primljene kredite i zajmove.

1.3. RASHODI ZA NABAVU NEFINANCIJSKE IMOVINE

Ukupni rashodi za nabavu nefinancijske imovine u 2021. godini planirani su u iznosu od 2.329,95 milijuna kuna od čega je tijekom prvih šest mjeseci realizirano 1.013,13 milijuna kuna odnosno 43,48 % plana. U strukturi rashoda za nabavu nefinancijske imovine najveći dio se odnosi na rashode za nabavu proizvedene dugotrajne imovine u iznosu od 980,48 milijuna kuna, od čega 970,26 milijuna kuna čine rashodi za građevinske objekte (izgradnja, investicijsko održavanje i rekonstrukcija državnih cesta). U odnosu na isto razdoblje prošle godine rashodi za građevinske objekte povećali su se za 62,15 %.

**2. RAČUN FINANCIRANJA**

U prvoj polovici 2021. godine primici od zaduživanja iznose 400,00 milijuna kuna, dok izdaci za otplatu glavnice primljenih kredita i zajmova iznose 408,35 milijuna kuna, odnosno 62,40% planiranog iznosa.